บล.ภัทรโชว์กำไรพุ่ง
&nbsp;
18 ส.ค. 2554

รายได้นายหน้าพอร์ตกำไรเพิ่ม เอเซียพลัสโอดค่าคอมม์ขั้นบันได
โพสต์ทูเดย์ — บล.ภัทร เก่ง รายได้ค่านายหน้าพอร์ตลงทุน ดันกำไรพุ่ง 76% ส่วนเอเซีย พลัส โอดคอมมิชชันขั้นบันได กดรายได้หด 
บริษัทหลักทรัพย์ ภัทร (PHATRA) รายงานผลดำเนินงานไตรมาส 2 ปี 2553 มีกำไรสุทธิ 167 ล้านบาท กำไรต่อหุ้น 0.78 บาท เพิ่มขึ้น 72.17 ล้านบาท หรือ 76% เทียบช่วงเดียวกันปีก่อน กำไรสุทธิ 94.95 ล้านบาท และเพิ่มขึ้น 32% จากไตรมาสแรกปีนี้ 
งวด 6 เดือน กำไรสุทธิ 293.64 ล้านบาท เพิ่มขึ้น 163 ล้านบาท เทียบช่วงเดียวกันซึ่งกำไร 130.61 ล้านบาท 
บริษัทชี้แจงว่าไตรมาส 2 มีรายได้รวม 470 ล้านบาท เพิ่มขึ้น 132 ล้านบาท หรือ 39% จากช่วงเดียวกันปีก่อน เป็นผลจากรายได้ธุรกิจนายหน้าเพิ่มขึ้น 38.77% เป็น 295 ล้านบาท และกำไรจากการซื้อขายหลักทรัพย์และตราสารอนุพันธ์ 83 ล้านบาท เพิ่มขึ้น 23%
ขณะที่บริษัทหลักทรัพย์ เอเซีย พลัส (ASP) ไตรมาส 2 มีกำไรสุทธิ 123.26 ล้านบาท กำไรต่อหุ้น 0.06 บาท ลดลง 41% จากระยะเดียวกันปีก่อน แต่เพิ่มขึ้น 11% จากไตรมาสแรก
สำหรับงวด 6 เดือน กำไรสุทธิ 233.48 ล้านบาท กำไรต่อหุ้น 0.11 บาท เติบโต 22% จากกำไรสุทธิ 191 ล้านบาท หรือ 0.09 บาทต่อหุ้น ในระยะเดียวกันปีก่อน 
ปัจจัยที่ทำให้กำไรไตรมาส 2 ปีนี้ลดลง มีสาเหตุจากรายได้ค่านายหน้าซื้อขายหลักทรัพย์ลดลง 18% จาก 286 ล้านบาท เหลือ 232 ล้านบาท ตามปริมาณซื้อขายหลักทรัพย์เฉลี่ยต่อวัน 2,135.78 ล้านบาท ลดลง 6% และอัตราค่านายหน้า (คอมมิชชัน) แบบขั้นบันไดมีผลให้ค่าคอมมิชชันของบริษัทลดลง 10% 
ขณะเดียวกันบริษัทมีกำไรจากการซื้อขายหลักทรัพย์ 41 ล้านบาท ลดลงจากจำนวน 131 ล้านบาท ในไตรมาส 2 ปีก่อน แม้ว่ามีกำไรจากการซื้อขายตราสารหนี้จำนวน 6 ล้านบาท พลิกจากขาดทุน 11 ล้านบาทในช่วงเดียวกันของปีก่อน 
ด้านค่าธรรมเนียมและบริการจำนวน 71.43 ล้านบาท เพิ่มขึ้น 76.51% จากรายได้ที่ปรึกษาทางการเงินและการจัดการกองทุนรวมจากบริษัทย่อยเพิ่มขึ้น และดอกเบี้ยเงินให้กู้ยืมเพื่อซื้อหลักทรัพย์ (มาร์จิน) จำนวน 16.43 ล้านบาท โต 86.57% จากการให้มาร์จินเพิ่มขึ้น 
ก่อนหน้านี้นายก้องเกียรติ โอภาสวงการ ประธานกรรมการบริหาร ASP กล่าวว่า ผลประกอบการของบริษัทในปีนี้น่าจะมีการเติบโตที่ดีทั้งธุรกิจเก่า คือ ค้าหลักทรัพย์ วาณิชธนกิจ และพอร์ตการลงทุน และ 3 ธุรกิจใหม่ ที่เริ่มทยอยดำเนินการมาปีก่อน ได้แก่ การบริหารเพื่อความมั่งคั่ง (Private Banking) คล้ายกับ Wealth Management การเสนอขายใบสำคัญแสดงสิทธิอนุพันธ์ (DW) และการเป็นตัวกลางในการจับคู่ซื้อขายตราสารหนี้ในตลาดรอง
สำหรับธุรกิจตราสารหนี้ทำได้ดีเกินคาด และพอร์ตการลงทุนมีอัตราตอบแทนมากกว่า 100%